和斯立重賦
作者：晁說之
朝代：宋

paragraphs: 是非真未定，楚客莫咻齊。
侈美珍炰鼈，粗疏鄙飯藜。
評文歸藻鑒，得寶應参奎。
蕭洒裛塵雨，清明避日霓。
露華鳴老鶴，月魄射靈犀。
儒雅元簪筆，風流且带篦。
辛勤無黑突，騰躍有丹梯。
自顧迷轅駕，焉能識路蹊。
從容金谷集，酬唱漢江題。
好是頻徴策，相看便解攜。
塵埃隨日起，窮悴使人低。
桀犬驚堯犬，家鷄笑野鷄。